[Foto’s] 7 matrose vermis ná vragskip, oorlogskip botsDie USS Fitzgerald is beskadig nadat dit met die Filippynse vragskip ACX Crystal naby die kus van Japan gebots het (16 Junie 2017) Foto: Iori Sagisawa/Kyodo News via AP Sewe bemanningslede word vermis en die kaptein en minstens twee ander persone is beseer nadat ŉ oorlogskip van Amerika en ŉ vragskip Saterdag naby die kus van Japan gebots het. Reddingsbeamptes is op soek na die sewe matrose wat vermoedelik in die see gewerp is of moontlik binne die beskadigde dele van die oorlogskip vasgekeer is, het Yoshihito Nakamura, woordvoerder van die Japannese kuswag, gesê. Geen beserings is op die vragskip aangemeld nie. Beeldmateriaal van die Japannese TV-netwerk NHK wys hoe vlootbemanning water uit die oorstroomde dele van die USS Fitzgerald pomp. Die skip se kaptein, kdr. Bryce Benson, is met ŉ helikopter na die Amerikaanse vloothospitaal in Yokosuka geneem en is in ŉ stabiele toestand, het die Amerikaanse Vloot in ŉ verklaring gesê. Twee ander bemanningslede het skrape en kneusplekke opgedoen en is ook ontruim. Dit is nog nie duidelik of enigiemand anders beseer is nie. Die Fitzgerald het beperkte aandrywingskrag nadat dit aan die regterkant onder die waterlyn beskadig is. ŉ Beampte van die Amerikaanse Weermag het gesê drie van die kompartemente is oorstroom. Dit is nog nie duidelik hoe die botsing tussen die oorlogskip en die vragskip, wat byna vier keer so groot is, gebeur het nie. Meeste van die 200 matrose aan boord sou geslaap het. Yutaka Saito, van die kuswag, het gesê die gebied is baie besig met seeverkeer. Die Vloot, Japannese verdedigingsvaartuie en die kuswag probeer om die oorlogskip te stabiliseer terwyl dit na die kuslyn beweeg, het hoof van die Vloot, adm. John Richardson, gesê. Die Vloot het gesê die ongeluk het 45 seemyl (103 km) suidwes van Yokosuka plaasgevind, waar die 7de Vloot gehuisves word. “Ons fokus nou op twee dinge: die veiligheid van die skip en die welstand van die matrose,” het adm. Scott Swift bygevoeg. Die Japannese kuswag het gesê hy het omstreeks 02:20 (1720 GMT Vrydag) ŉ noodoproep van die Filippynse vragskip ACX Crystal ontvang dat dit met die Fitzgerald gebots het. Familielede van die bemanning wag nog op nuus oor hul geliefdes. Die Filippynse skip is 29 060 ton en 222 meter lank, het die kuswag gesê, baie groter as die oorlogskip van 8 315 ton. Die oorlogskip het vermoedelik nie erge strukturele skade opgedoen nie.